Nyhedschef på TV2 Nyhederne Jacob Kwon har ikke ønsket at stille op til et interview. Han skriver i stedet til Detektor, at TV2 i sit indslag bruger tal fra en pressemeddelelse fra Rigspolitiet fra september 2018. Den pressemeddelelse linker til en rapport fra Rigspolitiet om hadforbrydelser i 2017.

- I den pressemeddelelse, der blev sendt ud, konkluderede Rigspolitiet, at der i 2017 blev registreret 172 flere sager om hadforbrydelser i 2017 end i 2016, skriver Jacob Kwon og tilføjer:

- I rapporten fremgår det dog, at stigningen i 2017 formentlig ikke skyldes, at der er blevet begået flere hadforbrydelser i 2017. Det er et væsentligt forbehold, som vi burde have haft med i vores dækning, og vi beklager, at det var udeladt.

I den rapport fra Rigspolitiet, som Jacob Kwon nævner, står:

- Antallet af registrerede hadforbrydelser i 2017 kan med andre ord henføres til den ændrede monitoreringspraksis, som nu giver et mere retvisende billede af kriminalitetsområdet og er formentlig ikke udtryk for, at der blev begået flere hadforbrydelser i 2017 end i de tidligere år.

TIP DETEKTOR Detektors redaktion modtager meget gerne tip om aktuelle påstande, vi bør faktatjekke. Skriv til os på detektor@dr.dk

Detektor har også set nærmere på den pressemeddelelse, som Jacob Kwon henviser til og har herefter igen været i kontakt med nyhedschefen.

Du skriver i dit svar, at Rigspolitiet selv sammenligner tallene fra 2016 og 2017 med følgende sætning: ”Det vil sige, at der i 2017 er registreret flere sager om hadforbrydelser end i 2016.”

Politiet sammenligner for os at se ikke tallene i den sætning. Politiet skriver, at der er registreret flere sager om hadforbrydelser end i 2016. Er du enig i, at der er en forskel?

- Nej, jeg mener, at politiet sammenligner. Det gør det også tydeligt i sætningen: En ny rapport viser nu, at omfanget af hadforbrydelser er større end tidligere antaget.

Når overskriften på pressemeddelelsen lyder ”Politiet har fået bedre overblik over hadforbrydelser”, og pressemeddelelsen netop handler om, at politiet har fået et nyt monitoreringssystem, burde det så ikke få en klokke til at ringe hos jeres reporter om, at tallene er opgjort på forskellige måder, og at man ikke kan sammenligne tallene og sige, at der er tale om en stigning?